NIA–র নামে প্রতারণা! শিলিগুড়িতে ভুয়ো তদন্তকারীর নাটক ফাঁস

শিলিগুড়ি: জাতীয় তদন্ত সংস্থা (NIA)-র পরিচয় ব্যবহার করে প্রতারণার অভিযোগে তিন যুবককে গ্রেফতার করল শিলিগুড়ি মেট্রোপলিটন পুলিশ (Siliguri Metropoliton Police)। তদন্তের নামে ঘরে ঘরে গিয়ে ভয় দেখিয়ে টাকা আদায় করছিল অভিযুক্তরা। অভিযোগ ওঠার পরই নেমে পড়ে পুলিশের বিশেষ দল। শেষপর্যন্ত স্পেশাল অপারেশন গ্রুপ (SOG) এবং ডিটেকটিভ ডিপার্টমেন্ট (DD)-এর যৌথ অভিযানে ধৃত হয় তিন ভুয়ো তদন্তকারী।

পুলিশ সূত্রে জানা গিয়েছে, মাটিগাড়া থানা এলাকার এক ব্যবসায়ীর বাড়িতে ‘তদন্তে’ গিয়ে নিজেদের NIA অফিসার পরিচয় দেয় তিন অভিযুক্ত। নানা নথি যাচাইয়ের নামে ভয় দেখিয়ে এক লক্ষ টাকা আদায় করা হয়। এরপর পুনরায় ‘উপঢৌকন’ দাবি করায় সন্দেহের উদ্রেক হয় ব্যবসায়ীর। সেই অভিযোগের ভিত্তিতেই পুলিশের কাছে খবর দেন তিনি। অভিযোগ পাওয়ার পরই তৎপর হয় শিলিগুড়ি মেট্রোপলিটন পুলিশ এবং দ্রুত পরিকল্পনা করে অভিযান চালানো হয়।

আরও পড়ুন: ভেজালের বাজারে ধাক্কা খাঁটি নলেন গুড়ের!

অভিযানের সময় তিনজনকেই গ্রেফতার করা হয়। তাদের নাম এসান আহমেদ, রেহান বাবর, মানিক রায়। পুলিশ জানিয়েছে, ধৃতদের মধ্যে দু’জনের বাড়ি পান্জিপাড়া, আর অন্যজন শিলিগুড়ির বাসিন্দা। তাদের হেফাজত থেকে একটি ছোট গাড়ি, একটি স্কুটি, নগদ ১৩ হাজার টাকা এবং ছ’টি মোবাইল ফোন বাজেয়াপ্ত করা হয়েছে। প্রাথমিক অনুমান, দীর্ঘদিন ধরেই ভুয়ো NIA অফিসার পরিচয় দিয়ে প্রতারণা চালাচ্ছিল চক্রটি। ঠিক কতজন ক্ষতিগ্রস্ত হয়েছেন এবং আরও কেউ এই চক্রে জড়িত কি না তা জানতে তদন্ত শুরু করেছে পুলিশ। ধৃতদের রবিবার শিলিগুড়ি মহকুমা আদালতে তোলা হয়।